اذاعة القاهرة الكبرى

اذاعه القاهره الكبرى هى واحده من الاذاعات التابعه لشبكه الاذاعات الاقليميه التابعه للاذاعه المصريه, و بتضم اذاعات محليه و اقليميه بتبث من عده محافظات مصريه زى اذاعه الاسكندريه (وهى أقدم المحطات الاذاعيه) و اذاعه مطروح و اذاعه وسط الدلتا (طنطا) و التردد الخاص بيها هو 102.2 اف ام.FMscan.org وعلى النايل سات 11765 أفقى.

ابتدت اذاعه القاهره الكبرى فى الأول من أبريل سنه 1981 و مقرها فى 4 ش الشريفين مقر الاذاعه القديمه جنب البورصه المصريه فى الدورين الرابع و السادس فى المبنى العريق اللى بيحمل عبق الماضى الجميل. و برغم التجديدات اللى دخلت المبنى و استوديوهاته, فالاذاعه بتحتفظ ببعض التراث زى استديو الدراما, و فى المبني دا ألقى محمد انور السادات بيان الثوره و غنت ام كلثوم ومحمد عبد الوهاب وعبد الحليم حافظ و أنتجت فيه أحلى البرامج و المسلسلات و السهرات الدراميه.

و اذاعه القاهره الكبرى اذاعه اقليميه بتهتم باقليم القاهره الكبرى (القاهره / الجيزه / القليوبيه) من حيث مفهوم التنميه بشكل واسع فى جميع مجالاتها, بدءا بتنميه المواطن (المستمع) و عشان كدا هى بتتواصل بشكل دايم مع مستمعيها عشان تتعرف على مشكلاتهم و احتياجاتهم و آرائهم لتبنى جسر تواصل بينهم و بين المسئولين التنفيذيين و الشعبيين فى المحافظات المشار اليها (و دى رساله كل اذاعه اقليميه من الاذاعات العشره اللى بتضمها شبكه الاذاعات الاقليميه)

وأدوات التواصل: تليفونات 23921437 / 23923711
أو عن طريق البريد: 4 ش الشريفين اذاعه القاهره الكبرى

و بتقدم القاهره الكبرى تلات فترات مفتوحه على الهواء مباشره يوميا (ما عدا الجمعه فترتان بس) لتحقيق التواصل دا, الأولى من اتناشر الضهر حتى الوحده, والتانيه من خمسه مساء حتى سبعه (وهى الفتره الرئيسيه) و التالته من اتناشر و نص بعد نص الليل و حتى اتنين صباحا.

و فى الفترات دى بيتم استضافه العديد من المسئولين و الشعبيين و المتخصصين فى مجالات مختلفه: طبيه / ثقافيه / علميه... الخ

 مصادر 

تصنيف:اذاعات مصر
تصنيف:ليستات
تصنيف:راديوهات